
Projektas Nr. XIIIP-2695(2)


LIETUVOS RESPUBLIKOS
ŽEMĖS ĮSTATYMO NR. I-446 40 STRAIPSNIO PAKEITIMO
ĮSTATYMAS

2019 m.                   d. Nr.   
Vilnius

1 straipsnis. 40 straipsnio pakeitimas
1. Pakeisti 40 straipsnio 4 dalį ir ją išdėstyti taip:
„4. Asmenys, turintys teisę inicijuoti žemės sklypų formavimo ir pertvarkymo projektų rengimą, prašymus leisti rengti žemės sklypų formavimo ir pertvarkymo projektus pateikia:
1) Nacionalinės žemės tarnybos teritorinio padalinio pagal žemės sklypo buvimo vietą vadovui, kai žemės sklypų formavimo ir pertvarkymo projektus pageidaujama rengti kaimo gyvenamųjų vietovių, išskyrus miestelius, laisvąsias ekonomines zonas ir pramonės parkus, teritorijose;
2) savivaldybės administracijai, kai žemės sklypų formavimo ir pertvarkymo projektus pageidaujama rengti miestų ir miestelių, laisvųjų ekonominių zonų ir pramonės parkų teritorijose.“
2. Pakeisti 40 straipsnio 7 dalies 4 punktą ir jį išdėstyti taip:
„4) žemės sklypų formavimo ir pertvarkymo projektus, parengtus kaimo gyvenamųjų vietovių, išskyrus miestelius, laisvąsias ekonomines zonas ir pramonės parkus, teritorijose, tvirtina Nacionalinės žemės tarnybos vadovas ar jo įgaliotas teritorinio padalinio vadovas, o žemės sklypų formavimo ir pertvarkymo projektus, parengtus miestų ir miestelių, laisvųjų ekonominių zonų ir pramonės parkų teritorijose, tvirtina savivaldybės administracijos direktorius Žemės sklypų formavimo ir pertvarkymo projektų rengimo taisyklėse nustatyta tvarka.“
3. Pakeisti 40 straipsnio 9 dalį ir ją išdėstyti taip:
„9. Dviejų bendrą ribą turinčių žemės sklypų perdalijimas gali būti atliekamas nerengiant žemės sklypų formavimo ir pertvarkymo projekto. Tvarka ir atvejai, kai žemės sklypai pertvarkomi nerengiant pertvarkymo projekto, nustatomi Žemės sklypų formavimo ir pertvarkymo projektų rengimo taisyklėse. Sprendimą dėl šių perdalijimo būdu patikslintų žemės sklypų plotų ir ribų patvirtinimo pagal žemės savininkų suderintus žemės sklypų planus kaimo gyvenamųjų vietovių, išskyrus miestelius, laisvąsias ekonomines zonas ir pramonės parkus, teritorijose priima Nacionalinės žemės tarnybos vadovas ar jo įgaliotas teritorinio padalinio vadovas, o miestų ir miestelių, laisvųjų ekonominių zonų ir pramonės parkų teritorijose – savivaldybės administracijos direktorius.“

2 straipsnis. Įstatymo įsigaliojimas, įgyvendinimas ir taikymas
1.	Šis įstatymas, išskyrus šio straipsnio 2 dalį, įsigalioja 2019 m. gegužės 1 d.
2.	Lietuvos Respublikos žemės ūkio ministras ir Lietuvos Respublikos aplinkos ministras iki  2019 m. balandžio 30 d. priima šio įstatymo įgyvendinamuosius teisės aktus.
3. Jeigu sprendimai dėl žemės sklypų formavimo ir pertvarkymo projektų rengimo pradžios priimti iki šio įstatymo įsigaliojimo, žemės sklypų formavimo ir pertvarkymo projektų rengimo, viešinimo, derinimo, tikrinimo ir tvirtinimo procedūros atliekamos pagal iki šio įstatymo įsigaliojimo galiojusius teisės aktus.


Skelbiu šį Lietuvos Respublikos Seimo priimtą įstatymą.

Respublikos Prezidentas

Teikia 
Aplinkos apsaugos komiteto pirmininkas			Kęstutis Mažeika



